Els Centres de Convivència de Gent Gran de Gandia completen totes les places d'inscripció per als cursos 2021-22
20 octubre 2021

## Els Centres de Convivència de Gent Gran de Gandia completen totes les places d'inscripció per als cursos 2021-2220 octubre 2021Última actualització: 20 octubre 2021

![](../gestion/img/7a1f0e511c503a3585fa3842b7728ed4acf8861b0d8ecaddd94dcba4037648f2.jpg)  
  

La **regidora de Gent Gran, Sanitat i Polítiques saludables, Liduvina Gil**, ha comparegut aquest matí en roda de premsa per a informar que les matriculacions de la Gent Gran de Gandia als cursos dels Centres de Convivència de Corea, Roís de Corella i del Grau per al curs 2021-22 han estat un èxit.

L’oferta variada de les activitats basada en els tres pilars (salut i qualitat de vida -gimnàstica adaptada, memorització, tai chi, yogilates i pilates-, desenvolupament de la creació artística -sevillanes, socarrat, ball de saló i danses valencianes- i comunicació i cultura –teatre-), tenen l’objectiu de “_promoure l’envelliment actiu per a tindre autonomia, és a dir, control i capacitat de definir les mateixes necessitats i d’actuar d’acord amb aquesta percepció_”, ha destacat Gil, qui ha indicat que els cursos van començar el 13 d’octubre amb una oferta de 43 cursos i un total de 880 places disponibles, una xifra que ha estat superada per la quantitat de sol·licituds (917), de les quals 158 s’han tramitat en línia.

En aquest sentit, Gil ha assenyalat que les persones que no s’han pogut matricular podran continuar gaudint dels cursos des de casa a través del programa de YouTube ‘Junts a casa’, i ha indicat que la mitja d’edat de les persones inscrites és de 72 anys, de les quals el 16% són homes i el 84% dones, a més d’afegir que enguany l’oferta del Centre del Grau s’ha ampliat amb 88 inscripcions més respecte del curs anterior.

Pel que fa a l’oferta de les activitats als Centres de Convivència, es reprenen totes a excepció del ball en línia que es realitza en pista els caps de setmana, sobretot als de Corea i Roís de Corella, exercici que s’ajornarà a gener del 2022 per raons de seguretat derivades de la normativa COVID.

**III edició Jornades de Salut Comunitària**

L’edil de Salut també ha aprofitat per a presentar aquestes jornades que se celebraran a Gandia el pròxim 22 d’octubre de 9 a 14:30 hores a la Sala de Corones del Palau Ducal, una acció que es desenvoluparà amb aforament limitat i d’acord amb la normativa sanitària actual.

Aquestes jornades, que es van ajornar l’any passat a causa de la pandèmia, han constatat la importància que té l’enfocament comunitari a Gandia, on “_la crisi sanitària s’ha pogut afrontar millor que a altres llocs gràcies al treball i la coordinació conjunta de l’Hospital, Atenció Primària i Salut Pública des de 2017_”, ha destacat Gil sobre aquesta labor que s’ha materialitzat amb projectes com la ‘Passejada inclusiva’, altres en procés com ‘Entrenar en Salut’, ‘Al cole a peu’, o un procés participatiu per a la futura plaça del Centre de Salut de Roís de Corella.

Les jornades comptaran amb la presència de referències de l’àmbit sanitari nacional i internacional com són els i les professionals Rafa Cofiño, Joan Benach, Joan Paredes, Carmen Pérez del Pulgar, Adelina Cabrera Navarro, Nagore Navarrete ó Òscar Rebollo Izquierdo.

Les reserves es poden realitzar a través del codi QR que inclou el programa de les jornades, o bé telefonant al 962 959 641 / 962 959 800.

[Twittear](https://twitter.com/share)